Amale otket tyeecꞌaxin nimxsen tipemalxin cye xjal judío,
pero min ocslanke tiꞌjxin ka jaxin Cristo.
Juꞌ tzunj,
jax eꞌla tyol Isaías,
jtyolel Dios te ootxa.
Tz̈i Isaías cyjulu:
“Kman Kaaw,
min e cyajbe ke xjal tey tyol tej t-xiꞌ kkꞌumena,
bix min ocslanke tej t-xiꞌ cycyeꞌyen tipemala,”
tz̈i Isaías.
Bix cuma el cyiiqꞌuen xjal tyol Cawel kxol,
juꞌ tzunj e xiꞌ tkbaꞌntl Isaías:
“O cyaj tkꞌoꞌn Kaaw ejeeꞌ tuꞌn tcub mutzꞌbaꞌn cynaabl,
bix tuꞌn miꞌntl tzꞌajben cyanem tuꞌn cyiikꞌente tyola.
Juꞌ tzunj,
mlay tzꞌel cyniyꞌ xjal tiꞌj,
tuꞌntzen miꞌn cyaj cykꞌoꞌn cyil,
tuꞌntzen cyclet,”
tz̈i Isaías.
Tej tyolen Isaías juꞌwa,
e yolenxin tiꞌj Scyꞌoꞌn tuꞌn Dios,
cuma otk tilxin tej tjaw tiiꞌn Dios ja Isaías tuj cyaꞌj jun maj.
Bix jax e yolen Isaías jun maj tiꞌj Jscyꞌoꞌn tuꞌn Dios tuꞌn tiyꞌx nim qꞌuixcꞌaj tuꞌn twitz txꞌotxꞌ.
Amale el chꞌixcꞌat yaaꞌn cykilca nejenel cye xjal el cyxooꞌn Jscyꞌoꞌn tuꞌn Dios,
pero at nim cyxol ocslan tiꞌjxin ka jaxin Cristo.
Pero at cytz̈i fariseo cyiꞌjxin,
bix cycyꞌixin tuꞌn cyetz lojoꞌnxin cyxol xjal judío.
Juꞌ tzunj min e cykbaxin cywitz xjal ka lepcheckexin tiꞌjxin.
Mas e cyajbexin tuꞌn cyelxin baꞌn cywitz xjal twitzj tuꞌn cyelxin baꞌn twitz Dios.
Jyol e tkꞌume Jesús cye xjal tej tten twitz txꞌotxꞌ,
juꞌtzen cyjulu:
“Alcyej xjal cxeꞌl tocslaꞌn tiꞌj nyola,
yaaꞌn oꞌcx wiꞌja n-ocslan,
sino jax n-ocslan tiꞌj tyol Nmana e tzaj tsmaꞌn inayena.
Bix oj n-el tniyꞌ jun xjal wiꞌja,
jax n-el tniyꞌ ti Nmana e tzaj tsmaꞌn inayena,
cuma junx koꞌya.
Ma chin ula twitz txꞌotxꞌ tisen spiꞌyen.
Kej xjal ma chi ocslan wiꞌja,
miꞌn chi cyaj tuj klolj.
Kej xjal ma chi ebinte nyola pero min cyocsla,
cwel cycastiwa,
pero yaaꞌn wuꞌna cwel castiwa cyibaj,
cuma min in ula twitz txꞌotx tuꞌn t-xiꞌ nkꞌoꞌna cycastiwa xjal,
sino tuꞌn t-xiꞌ nkꞌoꞌna cycolbil xjal.
At juntl ctkbaꞌ at cyil xjal.
Kej xjal qꞌuelel cyiiqꞌuen inayena bix cycyꞌi nyola,
tuj mancꞌbil kꞌij j-e xiꞌ nkbaꞌna cꞌajbel tuꞌn tcyaj tuj tzinen at cyil.
Cꞌajbel nyola juꞌwa,
cuma yaaꞌn wexwe nyol tzin nkbaꞌna,
sino tyol Nmana e tzaj tsmaꞌn inayena.
Ma tzaj tkbaꞌn Nmana weya alcye tuꞌn t-xiꞌ nkbaꞌna.
Bix ja yol ma tzaj tkbaꞌn Nmana weya,
jaj tuꞌn t-xiꞌ nkꞌoꞌna cychunkꞌlal xjal.
Juꞌ tzunj,
nxiꞌ nkꞌumena cye xjal nuk oꞌcx tisenj ma tzaj tkbaꞌn Nmana weya,”
tz̈i Jesús.